Urheiluoikeuden asiantuntija Olli Rauste ei ymmärrä, miksei positiivista dopingnäytettä antanutta Therese Johaugia ole vielä asetettu kilpailukieltoon.

- Jos tämä olisi tapahtunut Suomessa, olisi annettu tiedote, että hiihtäjä on asetettu väliaikaiseen kilpailukieltoon, kunnes asia on selvitetty. Norjassa näin ei näköjään olekaan, Rauste ihmetteli Yle Urheilun haastattelussa.

Rausteen mukaan asia on hyvin yksiselitteinen. Anabolisesta steroidista puhuttaessa rangaistusasteikko on kolmiportainen, kovin rangaistus on neljän vuoden kilpailukielto.

- Nämä Johaugin selitykset eivät sääntöjen mukaan edes voi johtaa siihen, ettei mitään rangaistusta tulisi. Ne voivat ehkä johtaa kilpailukiellon lyhentämiseen, mutta kokonaan rankaisematta jäämiseen ne eivät voi johtaa.

- Jos hänen selityksensä pitävät paikkansa, liikutaan kahden ja neljän vuoden (kilpailukiellon) välillä.

Rausteen mukaan norjalaispäättäjien toiminta hiihtourheilun ja antidopingin kattojärjestöissä on nyt hyvin kyseenalaisessa valossa.

- Kyllähän tässä sellainen vaikutelma on syntynyt, että norjalaiset ovat onnistuneet miehittämään hyvin tärkeitä posteja niin FIS:ssä kuin Wadassakin. Ainakin tästä Sundbyn tapauksesta kieltämättä jäi se käsitys, että kyllä siinä varmaan norjalaisia vähän suojeltiin, Rauste päätti.

Sundby käytti astmalääkettä lähes kymmenkertaisen määrän Wadan rajoihin verrattuna, mutta selvisi kahden kuukauden kilpailukiellolla.

_Korjattu 13.10.2016 kello 23.07 Sundby oli käyttänyt astmalääkettä lähes kymmenkertaisen, ei yli kymmenkertaista määrää, kuten jutussa aiemmin kerrottiin. _